Xosé Conde Corbal

**Xosé Conde Corbal**, nado en Pontevedra o 5 de abril de 1923 e finado en Vilagarcía de Arousa o 5 de marzo de 1999, foi un debuxante, gravador e pintor galego.

## Traxectoria 
Era fillo de José Conde Pérez e Trinidad Corbal Souto. Fixo os estudos de primaria na escola privada de dona Estrellita e despois no Colexio Balmes, e o bacharelato no Instituto de Pontevedra. Comezou a estudar dereito, e despois química, na Universidade de Santiago. Nesa cidade formou grupo artístico co pintor Rafael Alonso e o fotógrafo Juan Manuel Castuera. Despois de abandonar a universidade, dirixiu unha fábrica de cerámica en Benavente. En 1954 dirixiu unha mina de volframio en Lobios. 

Achegouse ao PCE, para abandonalo nos anos noventa e achegarse ao Partido Galeguista.

Colaborou en *El Imperio* de Zamora, *La Región*, *Diario de Pontevedra* e *Faro de Vigo*.

En 1958 expuxo *gouaches* de temática mariñeira e paisaxística no Liceo Recreo Ourensán, na Sala Velázquez de Vigo, no Salón de Actos do concello de Pontevedra, e na oficina de turismo de Santiago. Entre 1969 e 1975 viviu en Madrid.

A súa obra recolle a fauna, a flora, as paisaxes e os monumentos de Galiza, así como persoeiros da Xeración Nós, Ramón María del Valle-Inclán, Manuel Curros Enríquez, Miguel de Cervantes ou Enrique Líster. En 1961 publicou *El Orense perdurable* e en 1964 *Orense monumental*, con textos de Ferro Couselo. Entre 1936 e 1986 pintou a serie *O fardel da guerra*. O artista estaba "marcado polo desprezo dunha burguesía que se viu retratada na súa complicidade cos responsables do terror". O seu estilo expresionista inspírase no esperpento de Valle-Inclán. Conde Corbal quería democratizar a arte abaratando os medios de reprodución e socializándoa. Para iso chegou a unha técnica de reprodución orixinal: impresión en máquina de *offset* a partir dun orixinal sobre acetato, no que mesturaba tinta acrílica negra e látex. Con este método aforraba os custos dos fotolitos (clixés negativo e positivo) empregados na época.

Teñen obra súa o Museo de Pontevedra a Colección Afundación e o Museo Municipal Quiñones de León de Vigo.

## Vida persoal 
En 1947 casou con Margarita Escuredo Lago, filla de Eugenio Escuredo Lastra (da fábrica de cerámica Celta de Pontecesures e da conserveira Yago do Grove). Foi pai de once fillos.

## Exposicións
* 1957: Meloxo, O Grove
* 1958: Liceo Recreo Ourensán
* 1958: Sala Velázquez (Vigo)
* 1958: Salón de Actos do Concello de Pontevedra
* 1958: Oficina de Turismo de Santiago
* 1960: Liceo Recreo Ourensán
* 1960: Sala de Arte Xuvenil (Ourense)
* 1960: Sala de Arte La Troya (Ourense)
* 1961: *Orense perdurable* (Claustro do Museo Arqueolóxico de Ourense)
* 1962: Sociedad de Amigos del Arte da Biblioteca Nacional (Madrid): exposición colectiva de artistas ourensáns
* 1962: Instituto de Pontevedra
* 1966: *Xentes do mar* (Caixa de Aforros Municipal de Vigo
* 1968: *Románico galego* (Santiago)
* 1969: Sala Toisón (Madrid)
* 1972: *Obra gráfica. Valle-Inclán* (Ourense)
* 1973: Centro educativo Rutgers (New Jersey)
* 1973: Bradley University (Pretoria, Illinois)
* 1978: *A dorna e os que viven dela* (Ourense)
* 1982: *Vivente Risco e o seu tempo* (Museo de Pontevedra)
* 1983: *Gravados sobre a obra de Valle-Inclán* (Museo de Pontevedra)
* 1987: *O fardel da guerra* (Museo de Pontevedra; Museo do Pobo Galego)
* 1993: *Conde Corbal. Pintura 1991-1993* (Vilagarcía)
* 2024: *O fardel da guerra 1936-1986* (Museo de Artes do grabado)

## Publicacións 
* *El Orense perdurable* (1961)
* *Orense Provincia monumental* (1963) (mapa)
* *Del Orense monumental* (1964)
* *Orense Pórtico de Galicia* (1964) (mapa)
* *Pontevedra en 50 debuxos* (1965)
* *Santiago llegó por mar* (1965) (folleto)
* *Baixa Limia* (1965) (mapa)
* *Cruceros, petos y santos: Pontevedra: La tierra y sus gentes* (1966)
* *Centenario de Valle-Inclán* (1966)
* *Pontevedra: La tierra y sus gentes* (1967)
* *Pazos de Pontevedra* (1972)
* *Vigo. Xentes do mar de Vigo* (1973)
* *Desnudos* (1973)
* *A dorna e os que viven dela* (1973)
* *Retratos* (1975)
* *Rivadavia* (1975)
* *Nenos, mulleres e vellos* (1975)
* *Na procura da fauna galega* (1976)
* *Nós* (1976)
* *Fauna galega: especies de río* (1978)
* *Mamíferos* (1978)
* *Galicia e Minho deica o Douro* (1980)
* *Peixes e flores de Galicia* (1984)
* *Conde Cordal. Obra gráfica* (2011), editada por Antón Mascato (NovaGalicia).
* *O fardel da guerra 1936-1986* (2024) (Museo de Artes do grabado).

## Notas
## Véxase tamén 
### Bibliografía 
* 
* 
* 
* 
* 
* 
* 
* 
* 

### Ligazóns externas 
* "Reivindicación del legado de Xosé Conde Corbal" (6/4/2023). *La Voz de Galicia* 
* Conde Corbal